कथक डांसर्स ने अनारकली सूट पहनकर ‘प्यार किया तो डरना क्या…’ गाने पर परफॉर्म किया
Mughal-e-azam Themed Flash Mob Video At Times Square, New York, Went Viral On Social Media हाल ही में न्यूयाॅर्क स्थित टाइम्स स्क्वायर पर 'मुगल-ए-आजम' थीम बेस्ड फ्लैश मॉब आयोजित किया गया, जिसका वीडियो साेशल मीडिया पर वायरल है।
अमेरिका के न्यूयाॅर्क स्थित टाइम्स स्क्वायर पर 'मुगल-ए-आजम' थीम बेस्ड फ्लैश मॉब हुआ, जिसका वीडियो साेशल मीडिया पर वायरल हो रहा है। इस वीडियो में कथक डांसर्स का एक ग्रुप फिल्म के गाने 'जब प्यार किया तो डरना क्या..' पर परफॉर्म करता नजर आ रहा है।
इस दौरान कई डांसर्स अनारकली सूट और कैप में टाइम्स स्क्वायर पर जुटे। फिर उन्होंने मधुबाला के इस आइकॉनिक गाने पर क्लासिकल डांस परफॉर्म किया।
ताकि सभी के दिलों में जिंदा रहे ‘मुगल-ए-आजम’
यह फ्लैश मॉब न्यूयॉर्क में अगले महीने होने जा रहे 'मुगल-ए-आजम: द म्यूजिकल' शो के प्रमोशन का हिस्सा था। यह म्यूजिकल शो 1960 में रिलीज हुई डायरेक्टर के. आसिफ की माइलस्टोन फिल्म 'मुगल-ए-आजम’ पर बेस्ड है।
शो के मेकर्स इस वक्त नॉर्थ अमेरिकन टूर पर हैं जहां वे अमेरिका और कनाडा के अलग-अलग शहरों में परफॉर्म करेंगे। मेकर्स का मकसद इस शो के जरिए दुनिया भर में मौजूद प्रशंसकों के दिल में इस फिल्म को जिंदा बनाए रखना है।
के आसिफ को देना चाहते हैं ट्रिब्यूट
इस म्यूजिकल शो को फिरोज अब्बास खान ने डायरेक्टर किया है और इसे शापूरजी पालोनजी प्रोड्यूस कर रहे हैं। शो की ऑफिशियल वेबसाइट के मुताबिक फिरोज अब्बास खान इस फिल्म को रीक्रिएट नहीं करना चाहते, बल्कि अपने म्यूजिकल शो के जरिए फिल्म के डायरेक्टर के. आसिफ को ट्रिब्यूट देना चाहते हैं।
मॉडर्न प्ले में जोड़े गए हैं दो नए गाने
इस मॉर्डन प्ले का साउंडट्रैक और लिरिक्स भले ही ओरिजिनल फिल्म से लिया गया है पर इसमें दो नए कंपोज्ड सॉन्ग भी जोड़े गए हैं। कम ही लोग जानते हैं कि 'मुगल-ए-आजम' की एपिक लव स्टोरी 'अनारकली' नाम के प्ले से इंस्पायर्ड थी। इस प्ले को पाकिस्तानी नाटककार इम्तियाज अली ने 1922 में लाहौर में लिखा था।
15 साल तक बॉलीवुड की सबसे ज्यादा कमाई करने वाली फिल्म बनी रही 'मुगल-ए-आजम'
साल 1960 में रिलीज हुई मुगल-ए-आजम को बनने में 14 साल लगे थे। डायरेक्टर के. आसिफ ने 1946 में बॉम्बे टॉकीज में चंद्र मोहन, डीके सपरु और नरगिस के साथ इस फिल्म की शूटिंग शुरू की थी। बाद में फिल्म की कास्ट को बदलकर इसमें पृथ्वीराज कपूर, दिलीप कुमार और मधुबाला को साइन किया गया था। यह उस दौर की सबसे महंगी फिल्म थी जिसने उस दौर में सबसे ज्यादा कमाई भी की थी। इतना ही नहीं, यह फिल्म 15 साल तक बॉलीवुड की सबसे ज्यादा कमाई करने वाली फिल्म बनी रही।